นับถอยหลัง TPC เปิดแลกหุ้น “เอสซีจี เคมิคอลส์” พรุ่งนี้วันสุดท้าย
นับถอยหลัง TPC เปิดให้ซื้อหุ้นเพื่อเสนอขายให้ "เอสซีจี เคมิคอลส์" พรุ่งนี้เป็นวันสุดท้าย ก่อนถูกเพิกถอนถอนออกจากตลาดหุ้น
5 ม.ค. 2560

นับถอยหลัง TPC เปิดให้ซื้อหุ้นเพื่อเสนอขายให้ “เอสซีจี เคมิคอลส์” พรุ่งนี้เป็นวันสุดท้าย ก่อนถูกเพิกถอนถอนออกจากตลาดหุ้น
บริษัท ไทยพลาสติกและเคมีภัณฑ์ จำกัด (มหาชน) หรือ TPC ระบุว่า ตามที่บริษัทเอสซีจี เคมิคอลส์ จำกัด (เอสซีจี เคมิคอลส์) ซึ่งเป็นบริษัทย่อยที่บริษัทปูนซิเมนต์ไทยจำกัด (มหาชน) หรือ SCC ถือหุ้น 100% ได้ทำคำเสนอซื้อหลักทรัพย์ทั้งหมดของบริษัทไทยพลาสติกและเคมีภัณฑ์ จำกัด (มหาชน) หรือ TPC เพื่อเพิกถอนหลักทรัพย์ของ TPC ออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย (ตลาดหลักทรัพย์ฯ)
โดยรับซื้อหลักทรัพย์ เป็นเวลาทั้งสิ้น 45 วันทำการตั้งแต่เวลา 9.00 น. ถึง 16.00 น. ของทุกวันทำการตั้งแต่วันที่ 4 พฤศจิกายน 2559 ถึงวันที่11 มกราคม 2560 นั้น TPC ขอแจ้งเตือนผู้ถือหุ้นและผู้ประสงค์จะซื้อหุ้นของ TPC ว่า วันทำการสุดท้ายที่นักลงทุนสามารถซื้อหุ้นของ TPC เพื่อเสนอขายให้แก่เอสซีจี เคมิคอลส์ได้คือวันศุกร์ที่ 6 มกราคม 2560
ทั้งนี้ภายหลังวันศุกร์ที่ 6 มกราคม 2560 นักลงทุนสามารถเข้าซื้อหลักทรัพย์ของ TPC ได้ตามปกติแต่จะไม่สามารถนำหลักทรัพย์นั้นมาทำการเสนอขายตามคำเสนอซื้อได้ ซึ่งหลังจากการทำคำเสนอซื้อหลักทรัพย์ของ TPC โดยเอสซีจี เคมิคอลส์ และเมื่อได้รับอนุญาตจากตลาดหลักทรัพย์ฯ ให้เพิกถอนหุ้นTPC ออกจากตลาดหลักทรัพย์ฯ แล้ว ผู้ถือหุ้นของ TPC ที่ไม่ตอบรับคำเสนอซื้อจะได้รับผลกระทบเนื่องจากขาดสภาพคล่องในการซื้อขายหุ้นของ TPC เนื่องจากไม่มีตลาดรองสำหรับซื้อขายหุ้น
อีกทั้งรูปแบบผลตอบแทนการลงทุนเปลี่ยนไป โดยโอกาสที่ผู้ถือหุ้นจะได้รับกำไรจากการซื้อขายหุ้นจะถูกจำกัดลงเนื่องจากหุ้นไม่มีสภาพคล่อง และไม่มีตลาดรองสำหรับซื้อขายหุ้น นอกจากนี้ผู้ถือหุ้นที่เป็นบุคคลธรรมดาจะไม่ได้รับการยกเว้นภาษีเงินได้ สำหรับกำไรจากการซื้อขายหลักทรัพย์
 